Banikwe Na? Abantwana Besikolo Indlela Zokuzivikela Emacansini Lokungazithwali
Okwakhathesi, isinqumo se National Adolescence Sexual and Reproductive Health Strategy somnyaka ka 2010 kusiya ku 2015, siyavuma ukuthi abantwana bazivikele
BULAWAYO — Ingxoxo yokunikwa kwabantwana besikolo indlela zokuzivikela emacansini isiqalile njalo kulandela inkulumo ebekhona kudale lephalamende kubuzwa umphathintambo wogatsha lwezemfundo ukuthi bafuna ukuthatha lelinyathelo na, ngesikhathi ugatsha lwezempilakahle lusithi luyaqhela udubo lwabasakhulayo elizithwalayo lelihlaselwa yimikhuhlane yengulamakhwa. Njengoba nje abadala besitsho ukuthi injobo enhle ithungelwa ebandla, inkulumo le isikhuthaze uzulu ukuthi axoxisane abonisane ukuthi kuyini okungenziwa ngabantwana abaya emacansini besesikolo ukuze bangazithwali njalo bazivikele kumihlobo etshiyeneyo yemikhuhlane yengulamakhwa. Ugatsha lwezempilakahle lokunakekelwa kwabantwana lanxa lusithi liyakhwela inani lamantombazana azithwalayo kalikakhuphi ukucubungula okutshengisa ukuthi lelinani limi ngaphi. Umphathintambo wezemfundo uDr Lazarus Dokora, ephendula umbuzo lo wephalamende ukuthi bakhangelele ukupha indlela zokuvikela emacansini ezikolo yini, uthi hayi kodwa bakhuthaza abazali ukuthi bakhulumisane labantwababo ngodaba lwemacansini babanike lalezindlela uma kudingeka. Uthi ezikolo bafundisa ukuziphatha lobuntu kungakho bangeke bahlanganise lokunika indlela zokuvikela kodwa kuqakathekile ukuthi abazali ezimulini baphathe lumsebenzi lapho kudingeka. UNkosikazi Nelly Nkomo, osakhulayo, uthi yena uyavumelana lalelinyathelo lokupha abantwana indlela zokuvikela ezikolo ngoba akusizi ukuthi abazali baqhubeke bethukuze amakhanda emqubeni bethi abantwababo basebancane abayi emacansini khona kusobala ukuthi lokhu bayakwenza. UMaNkomo uqhubeke esithi ngakwelinye icele kuqakathekile ukuthi abantwana baxwayiswe, ngoba kulengozi yokuthi bacabange ukuthi ukunikwa indlela zokuvikela yimvumo yokuthi bakwenze lokhu mahlayana nje. Umlobi wengwalo, owabhala ugwalo lokucebisa ontanga ngokuziphatha, uNkosazana Sibongile Mkandla yena uthi kulihlazo ukuthi abantu bakhulumisane ngokunika insane ezisanuka uchago emakhaleni indlela zokuvikela emacansini angathi ukuziphatha kwabo okulihlazo kuyabukwa. Uthi ye bengabe behamba emacansini kodwa lokhu bakwenzela ensitha ikanti kulakho ukuthi kubelengozi yokuthi ukunikwa indlela zokuvikela kubenze bacabange ukuthi sokuyimvumo yokuzenzela umathanda babe ngamabele endlela. Umfundisi kubandla lwezokholo lwesiKristu, osebenza labatsha, uMfundisi Reggie Nkabinde, uthi okuqakathekileyo yikuthi izikolo, abazali lamabandla baphathisane ukufundisa abantwana ngokuziphatha okuhle hatshi ngendlela zokuvikela. Sigoqwa sisemanzi, kungakho uthi yena ungamfundisa umntwana esesemncane uzahamba ngaleyo ndlela angaphambuki. Osakhulayo, uNkosazana Talent Moyo osesesikolo, uthi kabanikwe ithuba lokuzenzela izinqumo zabo ngemizimba yabo. Uthi abakudingayo nje lulwazi lokuthi benze izinqumo eziqondileyo kuthi lapho sebethole lolulwazi bazenzele izinqumo hatshi ukuthi bebe bebizwa ngamagama amabi lapho bedinga indlela zokuvikela emacansini. Uhlangothi lomanyano wamazwe omhlaba i United Nations Population Fund, luthi phakathi kwabomama abane abafa bebeletha elizweni, oyedwa wabo uyabe eyintombazana eleminyaka ephakathi kwetshumi lanhlanu letshumi lesitshiyagalolunye. UNkosikazi Magdalena Sigola, ongumongikazi, uthi kumele kukhulunyiswane labasakhulayo ngoba amantombaana amanengi aza ezithwele amanye angaleminyaka ephansi kakhulu njengetshumi lambili. Uthi inengi labantwana laba liyalimala lapho libeletha kumbe lilahlekelwe yimphefumulo ngoba imizimba ingakakhuli kuthi lalapho bebelethile abantwababo bangaphili kuhle ngoba lomzali eyabe engakalungeli ukuba ngumzali. Omunye njalo umongikai uNkosikazi Progress Dube, uthi bayanika abasakhulayo indlela zokuvikela kodwa lokhu akwenziwa ezikolo njengoba nje labadala bengalandwa emisebenzini yabo. Uthi umntwana odinga indlela zokuvikela uyeza ekiliniki aphathiswe kodwa abangeke bayengena ezikolo ngoba lezo zindawo zokufundela . Uthi kuyakhanya ukuthi abantwana abanengi bavele bayahamba emacansini kungakho kuqakathekile ukuthi kukhulunyiswane labo bathole ulwazi kanye loncedo abangaluthola kuphela lapho bethe bayafika emakiliniki lezibhedlela. Okwakhathesi, isinqumo se National Adolescence Sexual and Reproductive Health Strategy somnyaka ka 2010 kusiya ku 2015, siyavuma ukuthi abantwana abasakhulayo banikwe indlela zokuvikela ukubamba izisu lanxa umthetho welizwe ulokhu ubopha lowo othe waya emacansini lomntwana oleminyaka engaphansi kwelitshumi lesithupha. Okwakhathesi, ugatsha lwezempilakahle luthi soluvele lulendawo phose ezilikhulu –91 elizweni ezinika ontanga indlela zokuzivikela emacansini lokubamba izisu kodwa aziniki lezi zindlela ezikolo. Kusenjalo luyaqhubeka lutshukwa loludaba endaweni ezitshiyeneyo, kusukela emitshoveni kusiya lasebulenjini, akwaziwa lapho okuyawela khona induku loxakuxaku.